De næste fire uger kan man komme nærmere på 12 unge arabiske menneskers skæbner i fotoudstillingen "Arabiske Drømme" i Kildeparken i Aalborg. Bag udstillingen står Dansk-Arabisk Partnerskabsprogram (DAPP), der hører under Udenrigsministeriet og arbejder for at skabe udvikling, forandring og opbygger kapacitet hos befolkningerne i Mellemøsten med et særligt fokus på rettigheder, unge og jobskabelse. - Jeg håber, at nordjyderne vil føle et mere personligt forhold til de historier, de hører fra Nordafrika og Mellemøsten, når de har set udstillingen og oplevet konkrete unge menneskers kamp for et bedre liv, lyder det fra projektleder Nidal Abu Arif fra DAPP's kommunikationsenhed. Nidal Abu Arif har selv interviewet de unge og leveret teksterne til de store fotoplancher, der den næste måned vil stå i gangarealerne i Kildeparken i Aalborg. Han har selv set, hvilken forskel bistanden fra Danmark har betydet for unge mænd og kvinder i Marokko, Tunesien og Jordan: - Om få år vil mere end halvdelen af befolkningen i de lande være under tredive år gamle. Der er et enormt potentiale i de unge. De har adgang til internet, de er ambitiøse og de ønsker en bedre fremtid. Ved at hjælpe dem hjælper man de næste mange generationer, lyder det fra projektlederen, som håber at rigtigt mange nordjyder vil lægge vejen forbi.

Referat:
Fotoudstilling sætter fokus på arabiske unges drømme, hverdag og kamp for en bedre fremtid